	— Успокойте се, мистър Уейлман — вдигна ръка Улф. — Това доказва, че Арчър, или по-точно убиецът, е бил вчера през деня в сградата и нищо повече. За нас, както и преди това, името Байрд Арчър не означава нищо. След като не успяхме да заварим мис Абрамс жива, все още не сме открили свидетел, който да потвърди, че такъв човек съществува. Що се касае до разследването по вчерашния случай, то бъдете уверен, че полицията обръща цялата сграда и живущите в нея нагоре с краката, за да открие нещо. Седнете, сър.